
CONSEQUÈNCIES 


Tot i que la Vaga de la Constància va finalitzar amb importants conquestes 
obreres, també es va visibilitzar les febleses dels sindicats. Per una banda, calia 
força per assegurar que, quan finalment s'arribava a Un acord, les promeses 
dels patrons no acabessin sent paper mullat. Per d'altra la capacitat d'incidència 
a tot el territori. A les grans ciutats industrials la capacitat de pressió obrera era 
molt gran quan hi havia mobilitzacions, però a les comarques de muntanya, 
amb més aillament i un major control social, aquesta es veia reduida, un fet que 
els patrons aprofitaven per imposar el seu criteri. 


Per donar resposta a aquesta situació a finals de desembre del 1913 es 
realitzaria a Barcelona el primer congrés nacional obrer de l'art fabril, on es va 
crear una entitat dàmbit estatal: la Federació Nacional de l'Art Tèxtil i Fabril 
d'Espanya. Tot i això, en els anys seguents obreres i obrers van haver de lluitar 
de nou per assegurar unes fites que, sobre el paper, ja estaven assolides. Així 
durant els mesos de maig i abril de 1914 les treballadores tèxtils de les conques 
del Ter i del Fresser van tornar a mantenir una vaga, pràcticament en solitari, per 
aconseguir la jornada de 10 hores. 


En aquest context l'esclat de la Primera Guerra Mundial també tindrà un efecte 
desestabilitzador a la societat i l'economia catalana. Si, per una banda, des de 
Catalunya es va començar a produir per tota Europa, per altra els problemes 
d'abastiment de matèries primeres imprescindibles, com el cotó, també van 
acabar ocasionant casos d'atur forçós entre el tèxtil. Durant l'estiu del 1916 la 
Constància impulsaria una nova vaga reclamant un augment salarial. Una nova 
lluita, però que no va acabar amb èxit i que va acabar amb una nova onada 
repressiva, amb el tancament de centres obrers, com la mateixa Agrupació 
Obrera del Clot. 


A inicis del 1918, les dones barcelonines encara protagonitzaren un nou combat, 
el conegut com al motí de les dones o la vaga de les subsistències. En un context 
d'enorme inflació a tota Europa i amb uns salaris insuficients, les dones es 
rebel-larien contra l'encariment de les subsistències. Amb actes com 
manifestacions, confiscacions o sabotatges que van ser protagonitzats 
exclusivament per les dones, en un context revolucionari on l'estat va arribar a 
decretar l'estat de guerra a Barcelona. 


Tot i que la de la Constància sigui una vaga poc coneguda resulta fonamental 
per entendre les dècades posteriors i els avenços tant en la lluita obrera com en 
la feminista, ja que conté la llavor de molts dels conflictes futurs. La Vaga de la 
Constància, liderada per filadores i teixidores i a la qual també es van acabar 
implicant els treballadors del ram de l'aigua, va fer evident la necessitat de tenir 
uns sindicats forts que actuessin per rams, integrant els diversos oficis d'un 
mateix sector. Les vagues del 1913 i 1916 seran les experiències prèvies a 
l'eclosió definitiva de l'anarcosindicalisme i al sorgiment dels sindicats únics, que 
s'acordaran al Congrés de Sants del 1918. També seran una etapa prèvia en la 
conquesta de les 8 hores, que el proletariat català ratificarà amb la Vaga de la 
Canadenca l'any 1919. 


El fet que les del 1913 i 1916 fossin vagues de dones també va cridar 
profundament l'atenció, tant als patrons com als obrers, amb imatges que 
esdevindrien icòniques com les dones soles marxant en manifestació per la 
Rambla en silenci, o com els comitès de dones parlamentant amb el governador 
civil o liderant els mítings, però en realitat no es tractava de cap novetat, ja que 
les dones havien liderat reivindicacions i s'havien situat a primera línia de les 
mobilitzacions des de sempre, com per exemple a les diverses revoltes en contra 
de les quintes. Les tensions dins del mateix sindicat: entre una massa 
majoritàriament femenina i, per contra, un comitè exclusivament masculí també 
van posar en relleu les contradiccions i el masclisme persistent dins del 
moviment obrer, marcant noves fites en la lluita per la igualtat de les que Teresa 
Claramunt definiria com les "esclaves dels esclaus". 


Però la de la Constància, tant la vaga del 1913 com la del 1916, també va marcar 
les polítiques dels patrons, que en molts casos van optar per les mesures més 
reaccionaries que van acabar portant, en una espiral de violència, als anys del 
pistolerisme. Així en aquest context ja trobem amenaces de locauts, foment dels 
esquirols i contractació de matons. Noms que començaran a formar les bandes 
que es faran tristament famoses. 


La Petita Obrera, Joan Planella i Rodríguez, 1889 


